รัฐบาล ยืนยันไม่ได้ล่าช้าในการจัดหาวัคซีนโควิด-19 บริหารจัดการอย่างเป็นระบบ เพียงพอสำหรับคนไทย
การอภิปรายไม่ไว้วางใจช่วงบ่าย ส.ส.ฝ่ายค้าน เน้นอภิปรายกล่าวหารัฐบาลในประเด็นการบริหารจัดการสถานการณ์การโควิด-19 ที่ผิดพลาดและการจัดซื้อวัคซีนโควิดที่มีความล่าช้าของรัฐบาล โดยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ยืนยันไม่ได้ล่าช้าในการจัดหาวัคซีนโควิด-19 และการจัดซื้อได้ผ่านการรับฟังคำแนะนำจากหลายฝ่ายถึงประสิทธิภาพของวัคซีนที่จัดซื้อก่อนขอรับความเห็นชอบจากคณะรัฐมนตรี ส่วนวัคซีนจากบริษัท แอสตร้าเซนเนก้า เป็นความร่วมมือจากมหาวิทยาลัยอ๊อกฟอร์ด โดยมีเทคโนโลยีน่าจะเหมาะสมกับประเทศไทย โดยหากไทยได้เป็นฐานการผลิตจะเกิดประโยชน์กับประเทศในอาเซียน ส่วนการที่บริษัทวัคซีนจะไปตกลงกันอย่างไร รัฐบาลไม่ได้เข้าไปเกี่ยวข้องด้วย ทั้งนี้ยืนยันว่าการที่วัคซีนจะมาถึงไทยเมื่อใดไม่ใช่ปัญหาเพราะระบบสาธารณสุขของไทยมีความเข้มแข็งสามารถควบคุมการแพร่ระบาดของโควิดได้เป็นอย่างดี พร้อมย้ำว่า วัคซีนจำนวน 63 ล้านโดส เพียงพอต่อคนไทยและมีการวางแผนบริหารจัดการวัคซีนอย่างเป็นระบบ และเป็นวัคซีนที่ปลอดภัยสำหรับคนไทยแน่นอน พร้อมกันนี้ยังแสดงความเป็นห่วงกรณีที่มีการนำข้อมูลไม่ถูกต้องมาอภิปรายในสภาผู้แทนราษฎรที่อาจส่งผลกระทบในวงกว้างและยืนยันว่าในไตรมาสที่ 3 ของปีนี้ วัคซีนที่ผลิตในประเทศไทยจะมีใช้ทั่วประเทศโดยไม่ต้องพึงพาวัคซีนจากต่างประเทศแน่นอน